Vroue laat klere waai vir bewusmaking en wêreldrekord | Maroela Media
Duisende vroue wag op die strand. (Foto: Erika Ravenscroft)
Duisende vroue het Saterdag hul klere én inhibisies op ŉ afgeleë strand in Ierland laat waai ten bate van ŉ kinderkankerliefdadigheidsorganisasie – én het boonop in die proses ŉ wêreldrekord opgestel.
The Guardian berig Lucia Sinigagliesi, die beampte wat namens die Guiness World Records die naakbaaiery beoordeel het, het gesê 2 505 vroue het minstens vyf minute kaal in die see deurgebring om dié rekord op te stel.
Die geleentheid het plaasgevind by die Magheramore-strand sowat 50 km suid van Dublin. Die vorige rekord is in 2015 deur 786 naakbaaiers in Wes-Australië opgestel.
Erika Ravenscroft. (Foto: Verskaf)
Die kaalswemgeleentheid is ŉ jaarlikse instelling sedert dit in 2013 deur Dee Featherstone gereël is, enkele weke nadat sy self ŉ mastektomie ondergaan het.
Volgens Breaking News Ireland het baie van die vroue, tussen die ouderdomme van 18 en 80, self kanker oorwin en gebruik hulle die massa-naakbaaiery as ŉ manier om selfbewustheid as gevolg van mastektomie-littekens te oorkom.
Die groep het meer as €275 000 vir die Ierse kankerorganisasie, Aoibheann’s Pink Tie, ingesamel. Featherstone het gesê die aantal vroue wat vanjaar by dié swemgeleenheid opgedaag het, het “haar wildste drome oortref”.
‘n Skattige Jack Russell-hondjie ondersteun ook dié liefdadigheidsorganisasie. (Foto: Erika Ravenscroft)
“Ek het gedink ons sal dalk tot by 1 500 kom, maar dit het net groter en groter geraak. Die hele strand was vol van ons – dit was ongelooflik,” het Featherstone gesê. “Helfte van die mense daar het self kanker of word daardeur geaffekteer, of was daar ter nagedagtenis aan iemand wat kanker gehad het. Elke vrou het hulle eie klein storie gehad oor waarom hulle deelgeneem het. Dit was baie bemagtigend.”
Erika Ravenscroft, ŉ Suid-Afrikaanse vrou wat al vir 13 jaar in Arklow in Ierland woon, het aan Maroela Media vertel sy het van die geleentheid op Facebook te hore gekom en besluit om saam met ŉ groep Ierse vriendinne deel te neem.
“Ek het verlede jaar ŉ baie goeie vriendin aan kanker afgestaan. Ek wou deelneem aan die massaswemgeleentheid om geld te help insamel vir die liefdadigheidsorganisasie, maar ook om vir my kleinkinders te wys hulle ouma het nog gees!” het Ravenscroft gesê.
Sy het gesê die byeenkoms was ŉ wonderlike ervaring. “Dit is moeilik om die gees op die strand in woorde vas te vang! Daar was vroue van alle ouderdomme en saam het ons kanker se gat geskop! Ons daag ander Suid-Afrikaanse vroue uit om dié rekord te oortref!”
n Baie groot en heldhaftige gebaar. Ag kan daar nie maar so iets op ons Namibiese strand gereel word nie.
Nee wat. Hoef nie kaal te wees ter bewusmaking. Sommer belaglik.
Hoekom is die foto so pixelated.
Net nog n manier om iets wat verkeerd is (kaal) goed te noem of goed te probeer maak. Duisende ander maniere om geld in te samel. So sal n mens meer en meer goed sien wat eintlik verkeerd is wat hulle goed praat en as jy dwars trek word jy gekruisig. As die dan reg is, wat is fout met pornografie.
Ons as nudiste verstaan waaroor dit gaan. Dit gaan oor die feit dat jy niks het om weg te steek nie, almal is mense en almal het hulle lit tekens wat met die tyd aankom. Dit maak nie saak of jy ryk, arm, vet, maer, lelik of mooi is nie, ons almal is dieselfde en kanker of enige ander lewens gevaarlike siektes kan jou tref.
Diegene wat dink dis verspot kan by die huis bly dit bly jou keuse. En die wat dink daar is seksuele konnektasie bly asb ook sommer tuis.